El Piló celebra el XXXV Concurs Nacional de Pintura
2025-07-24

Fidel a la seua cita anual amb l’art, l’Entitat Cultural Valenciana El Piló de Burjassot ha convocat el Concurs Nacional de Pintura que, en 2015, aconsegueix la seua XXXV edició. Com és habitual, l’eix temàtic sobre el qual hauran de versar totes les obres que es presenten al certamen és el Medi Ambient. El certamen, que compta amb la col·laboració de l’Ajuntament de Burjassot, Caixa Popular i Trapemar Hoteles, es desdoblega en tres premis: el Premi “El Piló”, dotat amb 1.100 euros, el Premi “Barat Novella”, dotat amb 750 euros i el Premi “Ciutat de Burjassot”, també dotat amb 750 euros.

Els participants han de remetre les seues obres, fins al 21 de setembre, en horari de 19 a 21 h, a la seu d’El Piló (C/ Doctor Moliner, 10, Burjassot. CP 46100). Cada participant pot presentar al certamen dues obres com a màxim i té total llibertat a l’hora d’escollir la tècnica utilitzada.

El lliurament de premis tindrà lloc el pròxim 16 d’octubre en la mateixa seu d’El Piló, moment en què quedarà inaugurada l’exposició de totes les obres admeses, la qual podrà visitar-se fins al 31 d’octubre. A més, els guanyadors del XXXV Concurs Nacional de Pintura El Piló, en les seues diferents modalitats, seran premiats amb el muntatge d’una exposició conjunta de les seues obres, en la Casa de Cultura de Burjassot, al llarg de 2016.

Les persones interessades poden obtenir més informació en elpilo@telefonica.net i en els telèfons 96 363 42 75 / 627 282 975. Les bases del XXXV Concurs Nacional de Pintura poden consultar-se en la web municipal, www.burjassot.org.